钦定古今图书集成/明伦汇编/官常典/第724卷 > 徐徽言〈子冈 从孙适〉 祁昂
## 钦定古今图书集成/明伦汇编/官常典/第724卷 > 徐徽言〈子冈 从孙适〉 祁昂

按《宋史忠义传》：“徽言字彦猷，衢之西安人。少为诸生，
汎涉书传，负气豪举，有奇志，喜谈功名事。大观二年，
诏求材武士，韩忠彦、范纯粹、刘仲武以徽言应诏，召
见崇德殿，赐武举绝伦及第，历保德军监押。以边功
加阁门祗候，平阳府军马钤辖，权知保德军，改总领
河西军马。以讨西夏功，累迁秉义郎。宣和四年，将伐”
燕，命太原帅张孝纯招河西帐族，遣徽言入其地。帐
族拒而射之，徽言迎战破之，遂定天德、云内两城。宣
抚使童贯嫉其功，檄太原不得违节度，复弃去。孝纯
先定朔、武二州，亦不能守。改知火山军兼统制河西
军马，徒赴石州。靖康初，迁武翼郎、阁门宣赞舍人。金
人围太原，分兵绝饟道，自隰、石以北，命令不通者累
月。徽言以三十人渡河，一战破之。迁武经郎、知晋宁
军兼岚石路沿边安抚使。金人再犯京师，陕西制置
使范致虚纠合五路兵赴难，檄徽言守河西，钦宗割
两河以纾祸。同知枢密院事聂昌出河东，为金人所
劫，以便宜割河西三州隶西夏。晋宁军民大恐，曰：“弃
麟、府、丰，晋宁岂能独存？”徽言曰：“此使人矫诏耳。三郡
在河西，设有诏，犹当执奏，况无之耶？”遂率兵复取三
州，夏人所置守长皆出降，徽言慰遣之。又并取岚、石
等州，教戈船卒乘羊皮浑脱乱流以掩敌。金人益备
克胡砦、吴堡津，遣守领为九州都统，与晋宁对垒，徽
言出奇兵袭逐之。时河东郡县沦没，遗民日徯，王师
之至，徽言阴结汾、晋土豪数十万，约复故地，则奏官
为守长，听世袭，条其事以闻，俟报可，即身率精甲𢭏
太原径取雁门，留兵戍守。且曰：“定全晋则形胜为我
有，中原当指期克复，投机一时，会不可失。”奏上，诏徽
言听王庶节制，议遂格。金人忌徽言，欲速拔晋宁以
除患。建炎二年冬，自蒲津涉河围之。先是，徽言移府
州，约折可求夹攻金人，可求降，金将娄宿挟至城下
以招徽言。徽言故与可求为姻，迺登陴以大义谯数
之。可求仰曰：“君于我胡大无情？”徽言摄弓厉言曰：“尔
于国家不有情，我尚于尔何情？宁惟我无情，此矢尤
无情。”一发中之，可求走，因出兵纵击，遂斩娄宿，孛菫
之子。当是时，环河东皆已陷，独晋宁屹然孤墉，横当
强敌，势相百不抗。徽言坚壁持久，抚摩疲伤，遣没人
泅河，召民之逃伏山谷者几万众，浮筏西渡，与金人
鏖河上，大小数十战，所俘杀过当，晋宁号“天下险。”徽
言广外城，东压河下，堑不测，谯堞雄固，备械甚整，命
诸将画隅分守，敌至则自致死力，以劲兵往来为游
援。金进攻数败，不得志，围之益急。晋宁俗不井饮，寄
汲于河。金人载茭石，湮壅支流，城中水乏绝，储偫寖
罄，铠仗空敝，人人惴忧，知殒亡无日。徽言能得众心，
奋枵饿伤痍之馀，裒折槊断刃，以死固守。既自度不
支，取炮机箆格，凡守具悉火之，曰：“无以遗敌。”遣人间
道驰书其兄昌言曰：“徽言孤国恩，死矣，兄其勉事君。”
一夕，裨校李位、石斌系帛书飞笴上，阴约娄宿启外
郭纳金兵。徽言与太原路兵马都监孙昂决战门中，
所格杀甚众，退婴牙城以守。金人攻之不已，徽言置
妻子室中，积薪自焚，仗剑坐堂上，慷慨语将士：“我天
子守土臣，义不见蔑敌手。”因拔佩刀自拟，左右号救
持之急，金兵狎至，挟徽言以去，然犹惮其威名。娄宿
得徽言所亲说，徽言盍具冠韨见金帅，徽言斥曰：“朝
章觐君父礼，以入穹庐，可乎？汝污伪官，不即愧死，顾
以为荣，且为敌人摇吻作说客邪？不急去，吾力犹能
搏杀汝。”娄宿就见徽言，语曰：“二帝北去，尔其为谁守
此？”徽言曰：“吾为建炎天子守。”娄宿曰：“我兵已南矣，中原事未可知，何自苦为？”徽言怒曰：“吾恨不尸汝辈，归
见天子，将以死报太祖、太宗地下，庸知其他！”娄宿又
出《金制》曰：“能小屈，当使汝世帅延安，举陕地并有之。”
徽言益怒，骂曰：“吾荷国厚恩，死正吾所，此膝讵为汝
辈屈邪！汝当亲刃我，不可使馀人见加。”娄宿举戟向
之，觊其惧伏。徽言披衽迎刃，意气自若。饮以酒，持杯
掷娄宿曰：“我尚饮汝酒乎？”慢骂不已。金人知不可屈，
遂射杀之。粘罕闻其死，怒娄宿曰：“尔麤很，何专杀义
人，以逞尔私？”治其罪甚惨。初，徽言与刘光世束发雅
故，光世被命援太原，次吴堡津，辄顿不进。徽言移书
趣行，未听。又谕以“太原危不守，旦暮望救，总管承诏
赴急，不宜稽固取方命罪。”光世犹前却，徽言即露章
劾其逗挠，封副与之，光世惶遽引道。宣抚使张浚与
诸使者相继以死节事闻，高宗抚几震悼，顾谓宰相
曰：“徐徽言报国死封疆，临难不屈，忠贯日月，过于颜
真卿、段秀实远矣。不有以宠之，何以劝忠，昭示来世。”
乃赠晋州观察使，谥忠壮。再赠彰化军节度。祁昂亦
引刀欲自刺，金人拥至军前，不屈而死。至是，赠成忠
郎、团练使。徽言子冈，既同死事，而从孙适亦以守安
丰死，世著《忠义》云。